text: চন্দ্রাবতী কথা (ইংরেজি শিরোনামঃ The Tales of Chandrabati) ষোড়শ শতকের প্রেক্ষাপটে নির্মিত আত্মজীবনীমূলক বাংলাদেশি পূর্ণদৈর্ঘ্য চলচ্চিত্র। মৈয়মনসিংহ গীতিকার কবি নয়ানচাঁদ ঘোষের চন্দ্রাবতী পালা অবলম্বনে বাংলা সাহিত্যের প্রথম বাঙালি মহিলা কবি চন্দ্রাবতী'র জীবনালেখ্য নিয়ে চলচ্চিত্রটি নির্মিত হয়েছে। ২০১৩-১৪ অর্থবছরে প্রাপ্ত সরকারি অনুদান এবং ম্যানগ্রোভ পিকচারস ও বেঙ্গল ক্রিয়েসন্স-এর যৌথ প্রযোজনায় ছায়াচিত্রটি নির্মাণ করেছেন এন রাশেদ চৌধুরী। চলচ্চিত্রটির কাহিনি নিয়ে গবেষণা, প্রাক-প্রযোজনা, চিত্রগ্রহণ ও সম্পদনাসহ সম্পূর্ণ নির্মাণে পাঁচ বছর সময় লাগে। চন্দ্রাবতীর চরিত্রে অভিনয় করেছেন দিলরুবা হোসেন দোয়েল। এছাড়া অভিনয় করেছেন জয়ন্ত চট্টোপাধ্যায়, মিতা রহমান, গাজী রাকায়েত, আরমান পারভেজ মুরাদ, কাজী নওশাবা আহমেদ, এহসান রহমান বর্ষণ ইমতিয়াজ, জয়িতা মহলানবিশ প্রমুখ।
  
  প্রেক্ষাগৃহে মুক্তির পূর্বে ৯ নভেম্বর, ২০১৯ তারিখে ২৫তম কলকাতা আন্তর্জাতিক চলচ্চিত্র উৎসবে চন্দ্রাবতী কথা'র প্রথম প্রদর্শনী হয়। চলচ্চিত্রটি ভারত ছাড়াও বাংলাদেশ, ইন্দোনেশিয়া এবং অস্ট্রেলিয়ায় বিভিন্ন চলচ্চিত্র উৎসবে প্রদর্শিত হয়।
  
  গল্পসূত্র 
  
  বাম|থাম্ব|'চন্দ্রাবতী কথা' চলচ্চিত্রের লোগো|alt=|250x250পিক্সেল
  ষোড়শ শতকের পূর্ব বাংলার হাওড় অঞ্চল। এ অঞ্চলের কবি দ্বিজ বংশীদাস ভট্টাচার্যের কন্যা চন্দ্রাবতী'র প্রেম হয় অপর কবি জয়ানন্দের সাথে। চন্দ্রাবতীকে সাত পাকে বাধার প্রতিজ্ঞা করে জয়ানন্দ। বিশ্বাস ঘাতক জয়ানন্দ চন্দ্রাবতীর মন ভেঙ্গে বিয়ে করে একজন বিধর্মীকে। বেদনাহত চন্দ্রাবতী তাঁর বাবার নির্মিত শিব মন্দিরে নিজেকে গুটিয়ে নেন এবং মাতৃভাষায় 'রামায়ণ' পালা রচনায় ব্রতী হন। নিজে উপেক্ষিত হয়েছেন। মহাকাব্য রামায়ণে উপেক্ষিত হয় সীতা। তাই তাঁর রচিত রামায়ণ পালায় উপেক্ষিত সীতা হয়ে ওঠেন মূল চরিত্র। এদিকে অনুশোচনায় পুড়ে ফিরে আসে জয়ানন্দ। ধ্যানমগ্ন চন্দ্রার মনে ঠাঁই হয়না ফিরে আসা জয়ানন্দের। জয়ানন্দ চন্দ্রার ধ্যান ভাঙতে না পেরে নিজের জীবন অবসান ঘটান। ধ্যান হতে উঠে চন্দ্রাবতী, জয়ানন্দের আত্মাহুতির ব্যাপারে জ্ঞাত এবং মর্মাহত হন। মর্মাহত চন্দ্রাবতী তাঁর জীবন উৎসর্গ করেন  রামায়ণ পাঠ আর পালা লিখনে।
  
  কুশীলব
  
  অভিনয় শিল্পী 
  মুখ্য চরিত্রে দিলরুবা হোসেন দোয়েল ছাড়াও অভিনয় করেছেন জয়ন্ত চট্টোপাধ্যায়, মিতা রহমান, গাজী রাকায়েত, আরমান পারভেজ মুরাদ, কাজী নওশাবা আহমেদ, এহসান রহমান বর্ষণ ইমতিয়াজ, জয়িতা মহলানবিশ প্রমুখ। পালাকার বা বয়াতির চরিত্রগুলোতে চন্দ্রাবতীর গ্রামের মানুষ অভিনয় করেছেন। উল্লেখযোগ্য চরিত্রগুলি নিম্নরূপ-
  
  কলা কুশলী 
  সহকারী পরিচালনায় ছিলেন রাজীব রাফি। 'ফোর কে' ডিজিটাল মাধ্যমে চিত্রগ্রহণ করেছেন সায়িদ কাশেফ শাহবাজী। স্থির চিত্র গ্রহণ করেছেন রাওয়ান শায়েমা। চিত্র সম্পাদনা করেছেন পশ্চিমবঙ্গের প্রখ্যাত সম্পাদক শঙ্খজিত বিশ্বাস এবং সমীর আহমেদ। শব্দ গ্রহণ করেছেন সুকান্ত মজুমদার। শব্দ সম্পাদনা করেছেন রতন পাল।শিল্প নির্দেশনা দিয়েছেন তরুণ ঘোষ। সেট ডিজাইন করেছেন মাজহারুল রাজু। নৃত্য নির্দেশনা দিয়েছেন অমিত চৌধুরী সাজ সরঞ্জাম ব্যবস্থাপনায় ছিলেন সাদ্দাম খন্দকার জয়। ষোড়শ শতাব্দীর প্রেক্ষাপটে পোশাক সজ্জা করেছেন নওরিন ফেরদৌস।
  
  প্রযোজনা 
  চিত্রগ্রহণের পূর্বে এই চলচ্চিত্রের অভিনয় শিল্পীদের নিয়ে মহড়া হয়। ১৭ ডিসেম্বর,২০১৫ হতে ‘চন্দ্রাবতী কথা’র চিত্র গ্রহণ শুরু হয়। সেপ্টেম্বর, ২০১৯ এ চিত্রগ্রহণ সম্পন্ন হয়। বিভিন্ন ঋতুতে প্রায় দুই বছর ধরে ময়মনসিংহ, নেত্রকোণা, চন্দ্রাবতীর জন্মস্থান কিশোরগঞ্জের বাজিতপুর, এগারো সিন্ধুরের বিভিন্ন স্থান ও নিকলি'র চন্দ্রনাথ গোসাই’র আখড়ায় সম্পূর্ণ চিত্রগ্রহণ করা হয়। এই চলচ্চিত্রের চিত্রগ্রহণ পরবর্তী সম্পাদনা কলকাতার চেরীপিক্স-এ করা হয়েছে। সংগীতায়োজন করেছেন সাত্যকি ব্যানার্জী। একটি বিচ্ছেদী ভাটিয়ালি গান গেয়েছেন রামায়ণ-পালা শিল্পী শংকর।
  
  প্রচারণা, প্রদর্শন ও মুক্তি
  
  প্রচারণা 
  ৫ নভেম্বর, ২০১৯ তারিখে ম্যানগ্রোভ পিকচারসের আনুষ্ঠানিক ইউটিউব চ্যানেল হতে 'চন্দ্রাবতী কথা'র এক মিনিট দৈর্ঘ্যের প্রথম ট্রেইলার প্রকাশ করা হয়। ৬ নভেম্বর, ২০১৯ তারিখে চন্দ্রাবতী কথা'র ফেসবুক পাতায় চলচ্চিত্রটির আনুষ্ঠানিক পোস্টার প্রকাশ করা হয়।
  
  চলচ্চিত্র উৎসবে 
  : প্রেক্ষাগৃহে মুক্তি পূর্বে 'চন্দ্রাবতী কথা' ভারতের কলকাতা আন্তর্জাতিক চলচ্চিত্র উৎসবের ২৫তম আসরে ৯ নভেম্বর, ২০১৯ তারিখে রবীন্দ্র সদনে প্রথম প্রদর্শিত হয়।
  
  : ১৪তম জগজা-নেটপ্যাক এশিয়ান ফিল্ম ফেস্টিভালে 'ফোকাস অন বেঙ্গলি' শাখায় চলচ্চিত্রটি প্রদর্শিত হয়।
  
  : ১৮তম ঢাকা আন্তর্জাতিক চলচ্চিত্র উৎসবে 'বাংলাদেশ প্যানারমা' বিভাগে প্রদর্শিত হয়।
  
  : ২০২০ সালের ২৬ নভেম্বরে অনুষ্ঠিতব্য এশিয়া প্যাসিফিক স্ক্রিন অ্যাওয়ার্ডসের আন্তর্জাতিক প্রতিযোগিতা বিভাগে প্রদর্শনীর জন্য নির্বাচিত হয়।
  
  এক নজের চলচ্চিত্রটির আন্তর্জাতিক উৎসবে প্রদর্শিত হওয়ার তালিকাঃ
  
  প্রেক্ষাগৃহে মুক্তি 
  চন্দ্রাবতী কথা ২০২০ সালের জানুয়ারি মাসে প্রেক্ষাগৃহে মুক্তি দেয়ার প্রাথমিক পরিকল্পনা ছিল, তবে চলচ্চিত্রটি ২০২১ সালের ২৮ ফেব্রুয়ারি বাংলাদেশের প্রেক্ষাগৃহ সমূহে প্রদর্শনের ছাড়পত্র পায়। চলচ্চিত্রটি অদ্যাবধি প্রেক্ষাগৃহে মুক্তি পায়নি।
  
  আরো দেখুন 
  
   চন্দ্রাবতী কথা চলচ্চিত্র নির্মাণ প্রসঙ্গে এন রাশেদ চৌধুরীর প্রবন্ধ
  
  তথ্যসূত্র
  
  বহিঃসংযোগ 
  
   
  চন্দ্রাবতী কথা'র আনুষ্ঠানিক বাতায়ন
  
   
  
  বিষয়শ্রেণী:বাংলাদেশের চলচ্চিত্র
title: চন্দ্রাবতী কথা